b'\n_START_ARTICLE_\nKaifeng\n_START_SECTION_\nPovijest\n_START_PARAGRAPH_\nU razdoblju zara\xc4\x87enih dr\xc5\xbeava, Wei (dr\xc5\xbeava) je 364. pr. Kr. osnovala glavni grad pokrajine, nazvan Daliang (\xe5\xa4\xa7\xe6\xa2\x81). Tijekom ovog razdoblja izgra\xc4\x91eni su brojni kanali koji su povezali lokalne rijeke s rijekom Huang Ho. Kada je Qin (dr\xc5\xbeava) pokorila Wei Kaifeng je bio razoren i napu\xc5\xa1ten, a na njegovom mjestu je ostalo manje tr\xc5\xbeno naselje._NEWLINE_U ranom 7. st. Kaifeng se spaja s Velikim kanalom i postaje va\xc5\xbeno trgova\xc4\x8dko sredi\xc5\xa1te na putu prema Shandongu na zapadu. Za dinastije Tang (618.-907.), 781. godine, grad je obnovljen i nazvan Bian (\xe6\xb1\xb4). Bian je bio glavni grad za vrijeme dinastija Kasniji Jin (936.\xe2\x80\x93946.), Kasniji Han (94.7\xe2\x80\x93950.) i Kasniji Zhou (951.\xe2\x80\x93960.), u razdoblju poznatom kao Pet dinastija i Deset kraljevstava (907.-960.). _NEWLINE_Dinastija Sung ga je tako\xc4\x91er na\xc4\x8dinila svojom prijestolnicom, poznatom kao Dongjing ili Bianjing (\xe6\xb1\xb4\xe4\xba\xac), i grad se po\xc4\x8deo \xc5\xa1iriti. Grad je imao oko 400.000 stanovnika, unutar i izvan gradskih zidina. Tifus i poplave su bile \xc4\x8desti problemi grada. God. 1049. izgra\xc4\x91ena je \xc5\xbdeljezna pagoda (Youguosi Pagoda, \xe4\xbd\x91\xe5\x9c\x8b\xe5\xaf\xba\xe5\xa1\x94) visine 54,7 m, koja je pre\xc5\xbeivjela kao najstariji spomenik u gradu. Druga znamenitost iz ovog razdoblja je astronomski sat toranj in\xc5\xbeenjera, znanstvenika i dr\xc5\xbeavnika Su Songa (1020.-1101.) Na vrhu mu je bila armilarna sfera koju je pokretala hidraulika i imala je lan\xc4\x8dani prijenos i zup\xc4\x8dasti prekida\xc4\x8d, 200 godina prije nego \xc5\xa1to su se ti mehanizmi pojavili u Europi. _NEWLINE_Kaifeng je postigao vrhunac u 11. st. kada je bio trgova\xc4\x8dko i industrijsko sredi\xc5\xa1te na \xc4\x8dvori\xc5\xa1tu \xc4\x8detiri velika kanala. Tada je grad bio okru\xc5\xbeen trima gradskim zidinama i vjerojatno je imao od 600.000 do 700.000 stanovnika. Vjeruje se kako je od 1013. do 1127. godine bio najve\xc4\x87i grad na svijetu. Meng Yuanlao (oko\xe2\x80\x891090.-1150.) je u progonstvu 1126. godine napisao djelo \xe2\x80\x9eSnovi rasko\xc5\xa1i isto\xc4\x8dne prijestolnice (Kaifeng)\xe2\x80\x9d (Dongjing meng Hua lu, \xe6\x9d\xb1\xe4\xba\xac\xe5\xa4\xa2\xe8\x8f\xaf\xe9\x8c\x84) u kojemu nostalgi\xc4\x8dno opisuje urbani \xc5\xbeivot prijestolnice, sezonske proizvode, hranu, obi\xc4\x8daje, tradicije i festivale._NEWLINE_God. 1127. osvajaju ga D\xc5\xbeurd\xc5\xbei i iako je grad ostao va\xc5\xbeno upravno sredi\xc5\xa1te dinastije Jin (1115.\xe2\x80\x931234.), samo unutarnje zidine su ostale naseljene, a druga dva prstena naselja oko grada su napu\xc5\xa1teni. Nakon jednogodi\xc5\xa1nje opsade, Mongoli su osvojili Kaifeng 1233. godine, nakon \xc4\x8dega su po\xc5\xa1li u osvajanje i ostatka Kine._NEWLINE_Po\xc4\x8detkom dinastije Ming 1368. god., Kaifeng je postao glavnim gradom pokrajine Henan. God. 1642., vojska je namjerno poplavila grad kako ne bi pao u ruke vo\xc4\x91e seoske bune, Li Zichenga. Grad je obnovljen tek 1662. godine za vladavine cara Kangxija dinastije Qing. No grad je ponovno poplavljen 1841. godine, nakon \xc4\x8dega je obnovljen u dana\xc5\xa1njem obliku._NEWLINE_Kaifeng je 6. lipnja 1938. godine okupiralo Japansko Carstvo. Po oslobo\xc4\x91enju je ostao glavnim gradom pokrajine do 1954. god. kada je uprava premje\xc5\xa1tena u Zhengzhou._NEWLINE_God. 1969., biv\xc5\xa1i predsjednik Kine, Liu Shaoqi, je preminuo u ku\xc4\x87nom pritvor u u Kaifengu zbog lije\xc4\x8dni\xc4\x8dkog nemara.'